CELEX: 22013D0803
Language: hr
Date: 2013-10-08 00:00:00
Title: 2013/803/EU: Odluka br. 2/2013 Vijeća za suradnju između EU-a i Iraka od 8. listopada 2013. o osnivanju tri specijalizirana pododbora i usvajanju njihovog mandata

24.12.2013   
            
            
               HR
            
            
               Službeni list Europske unije
            
            
               L 352/74
            
         ODLUKA br. 2/2013 VIJEĆA ZA SURADNJU IZMEĐU EU-a I IRAKA
   od 8. listopada 2013.
   o osnivanju tri specijalizirana pododbora i usvajanju njihovog mandata
   (2013/803/EU)
   VIJEĆE ZA SURADNJU IZMEĐU EU-a I IRAKA,
   uzimajući u obzir Sporazum o partnerstvu i suradnji između Europske unije i njezinih država članica, s jedne strane, i Republike Iraka, s druge strane (1) (dalje u tekstu „Sporazum”), a posebno njegov članak 112.,
   budući da:
   
               (1)
            
            
               U skladu s člankom 117. Sporazuma, pojedine njegove odredbe privremeno se primjenjuju od 1. kolovoza 2012.
            
         
               (2)
            
            
               Kako bi se doprinijelo učinkovitoj provedbi Sporazuma, trebalo bi što prije uspostaviti njegov institucionalni okvir.
            
         
               (3)
            
            
               Člankom 112. Sporazuma predviđeno je da Vijeću za suradnju u izvršavanju njegovih dužnosti treba pomagati Odbor za suradnju i da može odlučiti uspostaviti bilo koji drugi specijalizirani pododbor ili tijelo kako bi mu pomogli u izvršavanju dužnosti te treba utvrditi sastav i dužnosti takvih odbora ili tijela i njihovo funkcioniranje.
            
         
               (4)
            
            
               Kako bi se omogućile rasprave na stručnoj razini u ključnim područjima obuhvaćenima područjem privremene primjene Sporazuma, trebalo bi osnovati tri pododbora. Uz dodatni dogovor stranaka mogu se izmijeniti kako popis pododbora tako i djelokrug pojedinih pododbora.
            
         
               (5)
            
            
               U skladu s člankom 10. Poslovnika Vijeća za suradnju, Vijeće za suradnju odluke može donositi pisanim postupkom.
            
         
               (6)
            
            
               Kako bi pododbori na vrijeme postali operativni, ovu Odluku potrebno je donijeti pisanim postupkom,
            
         DONIJELO JE OVU ODLUKU:
   Jedini članak
   Osnivaju se tri pododbora iz Dodatka A.
   Usvaja se mandat pododborâ kako je utvrđen u Dodatku B.
   
      Sastavljeno u Bruxellesu 8. listopada 2013.
      
         
            Za Vijeće za suradnju između EU-a i Iraka
         
         
            Predsjedateljica
         
         C. ASHTON
      
   
   
      (1)  SL L 204, 31.7.2012., str. 20.
   
      PRILOG I.
      
         VIJEĆE ZA SURADNJU IZMEĐU EU-A I IRAKA
      
      
         Osnovani pododbori
      
      
                  1.
               
               
                  Pododbor za ljudska prava i demokraciju
               
            
                  2.
               
               
                  Pododbor za trgovinu i povezana pitanja
               
            
                  3.
               
               
                  Pododbor za energiju i povezana pitanja
               
            
   
      PRILOG II.
      
         Mandat pododbora osnovanih u Dodatku A., na temelju Sporazuma o partnerstvu i suradnji između Europske unije i njezinih država članica, s jedne strane i Republike Iraka, s druge strane
      
      Članak 1.
      Svaki pododbor može na svojim sastancima razmatrati provedbu Sporazuma o partnerstvu i suradnji u nekom ili u svim područjima u njegovom djelokrugu.
      Pododbori mogu također raspravljati o predmetima ili posebnim projektima povezanim s relevantnim područjem bilateralne suradnje.
      Na zahtjev jedne od stranaka mogu također raspravljati i o pojedinačnim slučajevima.
      Članak 2.
      Pododbori djeluju pod nadzorom Odbora za suradnju. Nakon svakog sastanka izvješćuju Odbor za suradnju i šalju mu svoje zaključke.
      Članak 3.
      Pododbori su sastavljeni od predstavnika stranaka.
      Uz suglasnost obje stranke, pododbori mogu, prema potrebi, na svoje sastanke pozvati stručnjake i saslušati ih u vezi s posebnim točkama na dnevnom redu svojih sastanaka.
      Članak 4.
      Pododborima, u skladu s pravilima o naizmjeničnom predsjedanju Odborom za suradnju, naizmjenično predsjedaju stranke na način da jedan put predsjeda predstavnik Europske unije, a drugi put predstavnik Vlade Iraka.
      Članak 5.
      Predstavnik Europske službe za vanjsko djelovanje i predstavnik Vlade Republike Irak djeluju zajednički kao stalni tajnici pododborâ. Sva komunikacija koja se tiče pojedinog pododbora upućuje se dvojici stalnih tajnika.
      Članak 6.
      Pododbori se sastaju kada to okolnosti zatraže, uz dogovor obje stranke, na temelju pisanog zahtjeva jedne od stranaka i to barem jednom godišnje. Svaki sastanak održava se u vrijeme i na mjestu o kojima su se složile obje stranke.
      Nakon što zaprimi zahtjev jedne stranke za sastanak pododbora, stalni tajnik druge stranke odgovara u roku od 15 radnih dana.
      U osobito hitnom slučaju, sastanci pododbora mogu se sazvati i u kraćem roku, ako se tako dogovore obje stranke.
      Prije svakog sastanka, predsjedatelja se izvješćuje o predviđenom sastavu delegacija obiju stranaka.
      Sastanke pododbora zajednički sazivaju dvojica stalnih tajnika, uz dogovor s tajnicima Odbora za suradnju.
      Članak 7.
      Točke koje bi trebalo uključiti na dnevni red podnose se stalnim tajnicima najmanje 15 radnih dana prije sastanka pododbora u pitanju. Sva popratna dokumentacija dostavlja se stalnim tajnicima najmanje 10 radnih dana unaprijed.
      Na temelju tih točaka sastavlja se privremeni dnevni red i upućuje se zajedno s dostupnom popratnom dokumentacijom tajnicima Odbora za suradnju te stalnim predstavništvima država članica najkasnije pet radnih dana prije sastanka pododbora. U iznimnim okolnostima i uz pisani dogovor stalnih tajnika točke se mogu dodati na dnevni red u kratkom roku.
      Članak 8.
      Ako nije drukčije odlučeno, sastanci pododbora nisu javni.
      Članak 9.
      Zapisnik se vodi za svaki sastanak. Preslika zapisnika i zaključaka svakog sastanka pododbora upućuju se tajnicima Odbora za suradnju. Kopije se također upućuju stalnim predstavništvima država članica.